Henrik Dam Kristensen (S), 2011-05-26:
Da fru Marianne Jelved ikke kunne være til stede her i dag, taler jeg også på hendes vegne.
Hun har meget præcist udtrykt, at det kun er i den her sag og her i dag, at det sker.
Ikke for at det skal blive en vane, men jeg synes sådan set, der er grund til at takke de to ministre for de indledende bemærkninger.
Polemikken om, at EU er efter Danmark på integrationsområdet, kan man jo ikke sige stemmer overens med det, der er realiteterne.
Som jeg forstod det, fremgår det faktisk af Udenrigsministeriets årlige redegørelse om Danmark og EU-Domstolen, at ingen af de 17 åbningsskrivelser, der er blevet indgivet af Kommissionen mod Danmark i 2010, omhandler udlændingepolitikken eller Stockholmprogrammet.
Men der er selvfølgelig grund til at være opmærksom på domme som Metockdommen og Zambranodommen.
Omvendt, som også hr. Karsten Lauritzen gjorde opmærksom på, har det vist sig, at dommene indtil videre ikke har givet anledning til markant flere opholdstilladelser.
Integrationsministeriet vurderer selv, at det er forholdsvis få ud af de ca. 60.000 opholdstilladelser om året, der gives i forlængelse af EU-dommene.
Jeg tror, det er i omegnen af under 2 pct., måske 1½ pct. Jeg syntes i øvrigt, det var spændende at følge hr. Martin Henriksens indledende bemærkninger og måske ikke mindst den debat, der udspandt sig med hr. Per Clausen.
Et eller andet sted elsker Dansk Folkeparti at give det indtryk, at de er et lov og orden-parti, men det er åbenbart kun lige præcis, når det er sådan, at det handler om sager, der passer Dansk Folkeparti.
Når det ikke passer Dansk Folkeparti, er man ikke et lov og orden-parti.
Så ønsker man ikke at følge eksempelvis domme.
Dansk Folkeparti spørger også til Stockholmprogrammet, og jeg har den opfattelse, at Stockholmprogrammet ikke drejer sig om undergravning af dansk udlændingepolitik, selv om Dansk Folkeparti gerne vil have det til at fremstå sådan.
Det er rigtigt, at programmet bl.a. handler om fri bevægelighed, men det handler i lige så høj grad om, at vi i EU får en intern sikkerhedsstrategi til bekæmpelse af grænseoverskridende kriminalitet, herunder smugling, terror og menneskehandel, og det er jo netop områder, som jeg ellers oplever at Dansk Folkeparti er meget optaget af.
Meget alvorlig kriminalitet i Danmark har i dag et grænseoverskridende element, og det er derfor vigtigt, at vi har samarbejdet i EU, Europol osv. Meget af den forbeholdsbelagte EU-politik på området vil være med til at gavne Danmark.
Det gælder bl.a., at det vil kunne være med til at skaffe kompetent arbejdskraft, som vi jo mangler på visse områder, gøre det lettere for danskere at bevæge sig rundt i unionen og hjælpe med mere effektivt at forhindre snyd og illegal indvandring, f.eks. i forbindelse med sæsonarbejde.
Mange tiltag har en konstruktiv tilgang, der fremmer den legale indvandring, og som med lidt lettere kontrol kan være med til at sikre, at den illegale indvandring bliver bekæmpet.
Her er stærkere fælles koordinering på europæisk plan efter min mening en klar fordel.
Vi skal med andre ord passe på, at Danmark ikke isolerer sig og sætter sig uden for indflydelse.
Lad mig slutte med at sige, at vi selvfølgelig støtter det forslag til vedtagelse, som er fremsat.
Det er for os helt afgørende, at Folketinget støtter målsætningerne om et forstærket politisamarbejde, bekæmpelse af hvidvaskning af penge, narkosmugling, terrorvirksomhed, finansiering af terror og menneskehandel osv.